উচ্চপদস্থ আধিকারিক পরিচয় দিয়ে কোটি কোটি টাকার প্রতারণা!

ওয়বে ডেস্ক : ত্রিপুরা (Tripura) সরকারের উচ্চপদস্থ আধিকারিক পরিচয় দিয়ে কোটি কোটি টাকার প্রতারণা(Scam) । এই অভিযোগে এক যুবককে গ্রেফতার করল এনফোর্সমেন্ট ডিরেক্টরেট (ED)। অভিযোগ, ওই ব্যক্তি ভুয়ো নথি ব্যবহার করে এই প্রতারণা চালাত। তদন্তকারীদের অনুমান, এই প্রতারণা চক্রে জড়িয়ে থাকতে পারেন বহু অসাধু সরকারি আধিকারিক।

ইডি সূত্রে খবর, ওই ব্যক্তির নাম উৎপল কুমার চৌধুরী। তার বিরুদ্ধে অভিযোগ, জাল স্ট্যাম্প, নকল পরিচয়পত্র ও অন্যান্য ভুয়ো নথি ব্যবহার করে বিভিন্ন ব্যক্তি ও প্রতিষ্ঠান থেকে মোটা অঙ্কের টাকা তুলতেন অভিযুক্ত। এর জন্য তৈরি করেন ভুয়ো সংস্থাও।

আরও খবর : ‘ড্রাগন ও হাতি’কে একসঙ্গে আসার বার্তা দিলেন শি জিনপিং

তদন্তকারীরা জানিয়েছেন, উৎপল নিজেকে ত্রিপুরার উচ্চশিক্ষা দফতরের অধিকর্তা হিসাবে নিজেকে পরিচয় দিতেন। তা ব্যবহার করেই বহু শিক্ষা প্রতিষ্ঠানকে প্রতারণা করার অভিযোগ উঠেছে। অভিযোগ, ভালো শিক্ষা প্রতিষ্ঠানে ভর্তি করার প্রতিশ্রুতি দিয়ে ছাত্রছাত্রীদের কাছ থেকে মোটা টাকা নিতেন। জানা গিয়েছে, এক বেসরকারি সংস্থার ফরেন কনট্রিবিউশন রেগুলেশন অ্যাক্ট ব্যবহার করে টাকা আদানপ্রদানের চক্র চালাতেন অভিযুক্ত।

ইডি সূত্রে খবর, অভিযুক্তের সঙ্গে ত্রিপুরা (Tripura) সরকারের কয়েকজন আধিকারিকের সঙ্গে যোগাযোগ ছিল। তা থেকেই ব্যবাসায়ী ও উচ্চপদস্থ কর্তাদের সঙ্গে নিজের সম্পর্ক তৈরি করেন। অভিযোগ, এর পরেই সরকারি প্রকল্প পাইয়ে দেওয়া নাম করে প্রতারণা শুরু করেন। ত্রিপুরার পাশাপাশি দিল্লি, হরিয়ানা ও পশ্চিমবঙ্গেও এই প্রতারণা চালাত অভিযুক্ত। ঘটনায় তদন্তে নেমে অভিযুক্তকে গ্রেফতার করেছে ইডি। তাঁকে জেরা করে সব জানার চেষ্টা করছেন তদন্তকারীরা।